**ОЙУУНУСКАЙ КЭРИЭҺИГЭР**

*Петр Стручков*

Саха сүппэт аатыгар,

Саха өлбөт дьолугар,

Удьуор уһууругар,

Олоҕо тупсарыгар.

Илбистээх тыл аҕата,

Эрэллээх норуот уола,

Улуу киһи - убайбыт

Ойуунускай төрөөн ааспыт.

Талба Таатта эбэтин,

Таалар налыы хонуутун

Тахсар күҥҥэ тэҥниирэ,

Таптаан ырыа аныыра.

Өрө көрөн туойбута,

Үйэлээҕи айбыта,

Бар дьон ыҥырбыта,

Баай батталын эспитэ.

Былаас сыыһа сокуонун

Быһаарбыттара буоллар,

Улуу киһи олоҕун

Уһаппыттара буоллар.

Кэскиллээх киэҥ үлэни,

Саха сиригэр кэрэни

Айыан-туойуон боппуттар,

Аатын-суолун соппуттар.

Былааһы утардыҥ диэн,

Балыйан муҥнаан, өһөөн,

Түрмэ дьиикэй олоҕор

Сырдык тыынын быспыттар.